Skjellbreia var i likhet med Leirsjøvassdraget tidligere en del av Trondheim og Strindas drikkevannsforsyning fra 1922 og frem til 1993, da den ble satt i reserve for Jonsvatnet. Etter at innsjøen Benna i Melhus ble koblet sammen med Jonsvatnet i 2016 ble vannene i Leirsjøvassdraget frigitt til friluftsformål. Skjellbreia ble oppdemt for første gang rundt 1730 i forbindelse med mølledriften. I 1868 ble denne dammen påbygd og vannstanden hevet i innsjøen. Dagens dam er en betongdam som ble oppført rundt 1930 og som gjør at Skjellbreia er oppdemt med rundt fire meter.